Kansanedustaja ja entinen opetusministeri Krista Kiuru (sd) kummastelee Alexander Stubbin (kok) kiitoksia nykyiselle opetusministeri Sanni Grahn-Laasoselle (kok).

Krista Kiurun mukaan Suomen hallitukselta puuttuu näkemys koulutuksen tulevaisuudesta. EERO LIESIMAA

Alexander Stubb puhui kokoomuksen puheenjohtajapäivillä. JOHN PALMéN

Nykyinen opetusministeri Sanni Grahn-Laasonen kiitteli Twitterissä Stubbin puhetta yhdeksi uran parhaimmaksi. JOHN PALMéN

Valtiovarainministeri Alexander Stubb kiitti nykyistä opetusministeriä Sanni Grahn-Laasosta kokoomuksen puheenjohtajapäivien puheessaan.

– Haluan myös sanoa, että Kokoomus on se puolue, jolle sivistys on yhteiskunnan kivijalka ja sitä puolustamme. Kiitos Sanni Grahn-Laasoselle työstä, jota joka päivä teet sivistyksen, koulutuksen ja osaamisen puolesta, kuului Stubbin kiitos.

Entinen opetusministeri Krista Kiuru ei niellyt mukisematta Stubbin kiitosta.

– Grahn-Laasosen saavutuslistalla ovat muun muassa 1000 opettajan vähennykset peruskouluista tänä vuonna, neljänneksen leikkaus opintotukeen, megaluokan säästöt varhaiskasvatukseen ja korkeakoulutukseen sekä nuorisotakuun eli nuorten koulutukseen pääsyn alasajo. Lisäksi Grahn-Laasonen on antanut luvan säästöjen saamiseksi lopettaa jopa 17 000 aloituspaikkaa ammatillisesta koulutuksesta, listaa Kiuru lähettämässään tiedotteessa.

Kiuru kysyy, mitkä näistä yllämainituista asioista ovat sellaisia, joista Stubb kiittää opetusministeriä.

– On uskomatonta, miten lyhyessä ajassa kokoomusministerit Stubb ja Grahn-Laasonen ovat tuhonneet sen työn, mitä suomalaisen koulutuksen ja sivistyksen eteen on menestyksellä tehty viime vuosikymmenten aikana. Tuskin yhdeltäkään kansalaiselta on jäänyt huomaamatta asioiden todellinen laita, eikä sitä muutamilla vastikkeettomilla kiitoksilla muuteta.

Kiurun mukaan Suomen hallitukselta puuttuu näkemys tulevaisuudesta ja siitä, miten koulutusta kokonaisuudessaan uudistetaan ja kehitetään.

– Kokoomuksen hellimät sanaparret uudistamisesta ja kehittämisestä ovat pelkkää säästämistä verhoiltuna hienoon sanahelinään. Opetuksen säästöministeri Grahn-Laasosen toimet osoittavat, ettei kokoomus ole enää sivistyspuolue, toteaa Kiuru.

Grahn-Laasonen kiitteli Twitterissä Stubbin puhetta yhdeksi uran parhaimmaksi.

Ministerin kommentti närkästyttää

– Kokoomuksen pj-päivät. Koulutus, sivistys, oppiminen ja osaaminen. Niihin nojaa Suomen tulevaisuus!

Kyseinen Grahn-Laasosen Twitter-kommentti herätti some-kansan lauantaipäivään.

Monia näytti suututtavan, että opetusministerin mainitsemat asiat ovat niitä, joista hallitus on päättänyt leikata.